Νέα επικίνδυνη παρακίνηση προσφύγων να περάσουν τα σύνορα των Σκοπίων από την Ειδομένη, παρατηρείται τις τελευταίες ημέρες, με τους «αγνώστους» να διασπείρουν φήμες και να διακινούν χάρτες για τα δρομολόγια της... μεγάλης εξόδου. Από την προηγούμενη φορά που περί τους 700 πρόσφυγες πέρασαν τα σύνορα με την πΓΔΜ, οι διωκτικές αρχές είχαν καταγράψει 15 ΜΚΟ, κυρίως παροχής ιατρικής περίθαλψης και σίτισης, τέσσερις από τις οποίες όμως έχουν «περίεργο» αντικείμενο: την αντιμετώπιση της εμπορίας ανθρώπων. Υπάρχουν επίσης, κάποιοι Έλληνες, Γάλλοι, Ιταλοί και Γερμανοί εθελοντές ακτιβιστές, οι δραστηριότητες των οποίων διερευνώνται.

Στην ανεύθυνη φημολογία προστίθεται και το κάλεσμα που έχει απευθυνθεί μέσω κοινωνικών δικτύων και ιστοσελίδων του αντιεξουσιαστικού χώρου, για πορεία, ώστε να ανοίξουν τα σύνορα.

Το νέο «κάλεσμα» βρήκε σε έναν βαθμό ανταπόκριση, με τις αρμόδιες αρχές να προσπαθούν και πάλι να πείσουν τους πρόσφυγες ότι τα σύνορα έκλεισαν και πρέπει να μετακινηθούν στα κέντρα φιλοξενίας.

Ο Γ. Κυρίτσης, εκπρόσωπος Τύπου του συντονιστικού για το προσφυγικό μίλησε στo Mega και επισήμανε ότι έχει ενταθεί η προσπάθεια ενημέρωσης του κόσμου σχετικά με το γεγονός ότι τα σύνορα παραμένουν κλειστά, ενώ στηλίτευσε το γεγονός πως είτε με καλό είτε με κακό σκοπό δημιουργούνται προσδοκίες σε έναν κόσμο ταλαιπωρημένο.

Δεν απέκλεισε την πιθανότητα να υπάρχουν κάποιοι που παίζουν παιχνίδια σε βάρος των προσφύγων, ενώ διαβεβαίωσε ότι συνεχίζεται η προσπάθεια της κυβέρνησης να μεταφέρει τον κόσμο από την Ειδομένη σε καλύτερο μέρος, εκτιμώντας ότι η φημολογία μέχρι το απόγευμα θα αποδειχθεί ότι δεν έχει περιεχόμενο.

Και αυτή τη φορά στελέχη των αρμόδιων διωκτικών αρχών εξετάζουν τον ρόλο εθελοντών ακτιβιστών και μελών «παράξενων» ΜΚΟ, αναζητώντας στοιχεία για τους υπεύθυνους της διασποράς των ειδήσεων περί «ανοικτών συνόρων». Με τη βοήθεια μεταφραστών αναμένεται η λήψη καταθέσεων από πρόσφυγες στην Ειδομένη, σε μία προσπάθεια των διωκτικών αρχών να φθάσουν στην αρχική πηγή διακίνησης των ψευδών πληροφοριών. Μέσω αυτής της διαδικασίας οι αστυνομικοί επιχειρούν να εντοπίσουν ίχνη των απατεώνων... πωλητών ελπίδας στους πρόσφυγες και εκείνους που διαμοιράζουν φυλλάδια με χάρτες περάσματος στα Σκόπια, το οποίο όπως είναι φυσικό βρίσκει γρήγορα ανταπόκριση στις τάξεις των καταπονημένων προσφύγων, που αναζητούν την χαραμάδα διαφυγής προς την Ευρώπη.

Υψηλόβαθμοι αξιωματικοί της ΕΛ.ΑΣ. εξετάζουν ακόμη και το ενδεχόμενο, η συγκεκριμένες ενέργειες να εκπορεύονται από άτομα που με αυτόν τον τρόπο, επιδιώκουν το «εμπόριο εικόνας» πόνου και εξαθλίωσης προσφύγων, και... εξαγωγή της στα διεθνή μέσα ενημέρωσης, με άγνωστες προς το παρόν επιδιώξεις.

Αξίζει να σημειωθεί ότι την προηγούμενη φορά περίπου 700 πρόσφυγες ανταποκρίθηκαν στο κάλεσμα της φυγής, μέσω του φυλλαδίου, και συμμετείχαν στην πορεία προς τα Σκόπια. Οι 200 εγκλωβίστηκαν στην «ουδέτερη ζώνη» και απωθήθηκαν βάναυσα πίσω στην Ελλάδα. Τους υπόλοιπους, περίπου 500 πρόσφυγες, που είχαν καταφέρει να περάσουν στο Σκοπιανό έδαφος, τους συνέλαβαν και λίγες ώρες αργότερα τους επιβίβασαν σταδιακά σε στρατιωτικά οχήματα, τα οποία κινήθηκαν σε σημείο που τελειώνει ο φράκτης, όπου τους αποβίβασαν και τους… έσπρωξαν ξανά στο ελληνικό έδαφος.

Οι πιο πρόσφατες Ειδήσεις



Διαβάστε πρώτοι τις Ειδήσεις για ό,τι συμβαίνει τώρα στην Ελλάδα και τον Κόσμο στο thetoc.gr